《禽言五首 其三》
清代·许咏仁

行不得也哥哥，行不得也哥哥。雷声隆隆火车过，车上兵士蜂蚁多。

或来或往如掷梭，谋于邦内动干戈。郑翩为鹳御为鹅，决意主战不主和。

两军掘壕张网罗，营中消息果如何？山藏虎豹水蛟鼍，探险恐为投火蛾。

五更四面闻楚歌，尸骨将抛无定河。春闺好梦惊娇娥，行不得也哥哥。

作者简介：字颂慈，光绪丁酉岁贡。就职训导，教授里门，造就甚众。著有《评月轩诗草》。